**Πολιτιστικό Εκπαιδευτικό Πρόγραμμα Γενικού Λυκείου Βαγίων Βοιωτίας**

**« Οι μαθητές/τριες του ΓΕ.Λ. Βαγίων μας ξεναγούν στο Καβίρειο»**

Κατά το σχολικό έτος 2016-2017 το Γενικό Λύκειο Βαγίων Βοιωτίας, συμμετέχοντας στα εκπαιδευτικά προγράμματα του «Διαζώματος», υιοθέτησε το αρχαίο θέατρο του Καβιρείου Θήβας στο πλαίσιο της δράσης: «Μαθητές ξεναγούν μαθητές στα αρχαία θέατρα».

Συγκεκριμένα 21 μαθητές και μαθήτριες από την Α΄ τάξη ανέλαβαν να εκπονήσουν ομαδικές εργασίες σχετικά με την ιστορία του θεάτρου και του Ιερού των Καβίρων, τη χρήση του θεάτρου ως χώρου παρακολούθησης μυστηριακών τελετών, την αρχιτεκτονική του χώρου, και στη συνέχεια τις παρουσίασαν στην τάξη, αποκομίζοντας πολύτιμες γνώσεις για τη χρήση του μνημείου στο πέρασμα του χρόνου.

**Η πορεία των δράσεων των μαθητών/τριων στο πλαίσιο του Πολιτιστικού μας Προγράμματος**

* Δανειστήκαμε από το Μουσείο Θήβας τη μουσειοσκευή ***« Ο Κώδων από το Καβίρειο»***, μέσω της οποίας οι μαθητές/τριες έλαβαν τις πρώτες πληροφορίες για το χώρο λατρείας των Καβίρων, είχαν μια πρώτη γνωριμία με τα καβιραϊκά αγγεία και παράλληλα ψυχαγωγήθηκαν παίζοντας με το επιδαπέδιο παιχνίδι της μουσειοσκευής.
* Δεδομένου ότι η λατρεία στο θηβαϊκό Καβίρειο ξεκινά από τα ομηρικά χρόνια και συνεχίζεται αδιάσπαστη μέχρι και τα ρωμαϊκά μεταχριστιανικά χρόνια, για την καλύτερη κατανόηση του χρόνου, οι μαθητές/τριες, αφού χωρίστηκαν σε ομάδες (« Ιστορικών», «Μαθηματικών» και «Καλλιτεχνών»), κατασκεύασαν την Ιστοριογραμμή.
* Σχεδίασαν ερωτηματολόγιο (ομάδα «Στατιστικών Αναλυτών») προς τους κατοίκους των Βαγίων και της ευρύτερης περιοχής για να διαπιστώσουν κατά πόσο γνωρίζουν τον αρχαιολογικό χώρο του Καβιρείου και να ανιχνεύσουν το ενδιαφέρον τους γι΄ αυτόν. Τα αποτελέσματα της έρευνάς τους τα παρουσίασαν στην εκδήλωση που διοργάνωσε το σχολείο στις 14/6/2017.
* Επισκέφθηκαν το Μουσείο Θηβών και μια ομάδα από αυτούς το Εθνικό Αρχαιολογικό Μουσείο και ειδικότερα τις προθήκες με τα ευρήματα από τις ανασκαφές στο Καβίρειο. Στη συνέχεια επιστρέφοντας στη σχολική τάξη τους ζητήθηκε να σκεφτούν, αν έπρεπε να δημιουργήσουν ένα ψηφιακό μουσείο προκειμένου οι επισκέπτες του μέλλοντος να αντιληφθούν τον πολιτισμό της εποχής μας, τι αντικείμενα θα επέλεγαν να εκθέσουν στην ενότητα που θα αφορούσε τη λατρεία. Επιπλέον συζητήθηκε και ο τρόπος οργάνωσης των χώρων αυτής της ενότητας του μουσείου.
* Επισκέφθηκαν Οινοποιείο της περιοχής, δεδομένου ότι οι Κάβιροι ήταν προστάτες της αμπελουργίας και ο Κάβιρος στη Θήβα ταυτιζόταν με το Διόνυσο. Εκεί διαπίστωσαν πόσο εξαρτημένη είναι η παραγωγή και η ποιότητα του κρασιού από τις καιρικές συνθήκες και συνειδητοποίησαν πως η προσπάθεια του ανθρώπου να ευδαιμονήσει τις διαρκώς μεταβαλλόμενες φυσικές δυνάμεις τον οδήγησε στη θεοποίηση και στη λατρεία τους.
* Έλαβαν μέρος σε εκπαιδευτικό δρώμενο ( « Δυο φίλοι στο Καβίρειο») μέσω του οποίου θίχτηκαν θέματα που απασχολούν τους νέους, όπως ο εθισμός στο αλκοόλ, η φιλία, ο έρωτας, η απόλαυση της ζωής, η επιπολαιότητα και συνειδητοποίησαν ότι με αφετηρία το παρελθόν μπορούν να προβληματιστούν και για θέματα που αφορούν το παρόν και το μέλλον τους.
* Επιπλέον στο πλαίσιο της ανάδειξης της πολιτιστικής κληρονομιάς του τόπου μας στις 1-4-2017 πραγματοποιήθηκε τετραήμερη εκπαιδευτική εκδρομή στη Δράμα, όπου οι μαθητές επισκέφθηκαν το ΓΕ.Λ. Νευροκοπίου και το Γυμνάσιο με Λ.Τ. Παρανεστίου, παρέδωσαν φάκελο με εκπαιδευτικό υλικό του Μουσείου Θηβών στο Διευθυντή Δευτεροβάθμιας Εκπαίδευσης και στον Υπεύθυνο σχολικών δραστηριοτήτων Δράμας και απηύθυναν πρόσκληση επίσκεψης στο Καβίρειο προς τα σχολεία του Νομού. Παράλληλα μετέφεραν πρόσκληση του Δημάρχου Θήβας για επίσκεψη των σχολείων του Νομού Δράμας στη Θήβα και τα αξιοθέατά της, με βασικό σταθμό το Αρχαιολογικό Μουσείο της. Κατά τη διάρκεια της εκδρομής είχαν την ευκαιρία να επισκεφθούν ένα άλλο ιερό, το Ιερό του Διονύσου στην Καλή Βρύση Δράμας, το οποίο βρίσκεται σε μια περιοχή κατάφυτη από αμπελώνες.
* Επισκέφθηκαν τον αρχαιολογικό χώρο του Καβιρείου όπου παρατήρησαν την υφιστάμενη κατάσταση του χώρου, μελέτησαν με τη βοήθεια φύλλων εργασίας την αρχιτεκτονική του χώρου γενικά και του θεάτρου ειδικότερα, συζήτησαν σχετικά με τα υλικά δόμησής του και έπαιξαν παιχνίδι ρόλων (συζήτηση με τον αρχιτέκτονα του ναού και τους συνεργάτες του).
* Δεδομένου ότι ένα μέρος του προγράμματος αναφερόταν στη διαχείριση της πολιτιστικής μας κληρονομιάς, πήραν γραπτή συνέντευξη από την κ. Στενού Κατερίνα, πρώην Διευθύντρια Πολιτιστικής Πολιτικής και Διαπολιτισμικού Διαλόγου της UNESCO.
* Τέλος συνέταξαν επιστολή προς την Υπουργό Πολιτισμό με κύριο αίτημά τους την άμεση αποκατάσταση του αρχαιολογικού χώρου, ώστε να καταστεί σύντομα επισκέψιμος.

Με την ολοκλήρωση του προγράμματος οι μαθητές με τη συνεργασία των εκπαιδευτικών που συμμετείχαν στη συγκεκριμένη δράση δημιούργησαν τα εξής:

1. Παρουσίαση (power point ) με τις εργασίες των μαθητών, την πορεία υλοποίησης, τις σχετικές δράσεις και φωτογραφικό υλικό.

2. Έναν δίγλωσσο ( ελληνικά-αγγλικά) τρίπτυχο ενημερωτικό φυλλάδιο για το Καβίρειο.

3. Ένα επιτραπέζιο παιχνίδι για τον αρχαιολογικό χώρο του Θηβαϊκού Καβιρείου.

4. Δρώμενο εμπνευσμένο από παράσταση σε καβιραϊκό αγγείο με τίτλο: « Τα αγγεία μιλούν- Οι μορφές τους ζωντανεύουν και συζητούν».

5.Θεατρικό σενάριο με τίτλο: « Ο Κώδων και το προσφυγόπουλο»

6. Κατέθεσαν χρηματικό ποσό από το ταμείο της τάξης τους στον «κουμπαρά» για το Θέατρο του Καβιρείου.

Το πρόγραμμα παρουσιάστηκε σε ανοιχτή εκδήλωση για το κοινό που πραγματοποιήθηκε στην αίθουσα εκδηλώσεων του σχολείου την Τετάρτη 14 Ιουνίου [ για στιγμιότυπα από την εκδήλωση βλ. ηλ. διευθύνσεις: [**http://lykeiovagion.blogspot.gr**](http://lykeiovagion.blogspot.gr)

[**http://permisospress.blogspot.gr/2017/06/blog-post\_733.html**](http://permisospress.blogspot.gr/2017/06/blog-post_733.html)**]**

**Συντονίστρια προγράμματος:** Χατζή Ζωή (φιλόλογος)

**Συνεργάτες :**  
Τσαγκαρινός Γεώργιος (Φιλόλογος).  
Κρουστάλη Μαρία (Χημικός).